b'\n_START_ARTICLE_\nMadeleine Lebeau\n_START_SECTION_\nBiografie\n_START_PARAGRAPH_\nMadeleine Lebeau (numele complet Marie Madeleine Berthe Lebeau), n\xc4\x83scut\xc4\x83 la 10 iunie 1923 \xc3\xaen ora\xc8\x99ul Antony, departamentul Hauts-de-Seine, s-a c\xc4\x83s\xc4\x83torit cu actorul Marcel Dalio \xc3\xaen 1939; acesta era la a doua lui c\xc4\x83s\xc4\x83torie. S-au \xc3\xaent\xc3\xa2lnit \xc3\xaen timp ce jucau \xc3\xaen aceea\xc8\x99i pies\xc4\x83 de teatru._NEWLINE_\xc3\x8en 1939, Madeleine Lebeau a ap\xc4\x83rut \xc3\xaen primul ei film, melodrama Jeunes filles en d\xc3\xa9tresse (\xe2\x80\x9eFete \xc3\xaen primejdie\xe2\x80\x9d)._NEWLINE_\xc3\x8en iunie 1940, Madeleine Lebeau \xc8\x99i Marcel Dalio (pseudonimul lui Israel Moshe Blauschild, evreu n\xc4\x83scut \xc3\xaen Fran\xc8\x9ba cu p\xc4\x83rin\xc8\x9bi provenind din Rom\xc3\xa2nia) au fugit din Paris \xc3\xaenainte de invadazia armatei germane \xc8\x99i au ajuns la Lisabona. Se presupune c\xc4\x83 au primit vize de tranzit de la Aristides de Sousa Mendes, ceea ce le-a permis s\xc4\x83 intre \xc3\xaen Spania \xc8\x99i s\xc4\x83 treac\xc4\x83 ulterior \xc3\xaen Portugalia. Le-a luat apoi dou\xc4\x83 luni p\xc3\xa2n\xc4\x83 s\xc4\x83 ob\xc8\x9bin\xc4\x83 vize pentru Chile. Cu toate acestea, atunci c\xc3\xa2nd nava lor, S. S. Quanza, s-a oprit \xc3\xaen Mexic, au fost bloca\xc8\x9bi, \xc3\xaempreun\xc4\x83 cu aproximativ 200 de al\xc8\x9bi pasageri, atunci c\xc3\xa2nd vizele pe care le luaser\xc4\x83 pentru Chile s-au dovedit a fi false. \xc3\x8en cele din urm\xc4\x83, ei au reu\xc8\x99it s\xc4\x83 ob\xc8\x9bin\xc4\x83 pa\xc8\x99apoarte canadiene temporare \xc8\x99i a intrat astfel \xc3\xaen Statele Unite ale Americii._NEWLINE_Madeleine Lebeau a debutat \xc3\xaen 1941 la Hollywood \xc3\xaen filmul Hold Back the Dawn, cu Olivia de Havilland \xc3\xaen rolul principal. \xc3\x8en anul urm\xc4\x83tor, ea a jucat \xc3\xaen filmul Gentleman Jim, o biografie a boxerului irlandezo-american James J. Corbett (interpretat de Errol Flynn)._NEWLINE_\xc3\x8en acela\xc8\x99i an, ea a reu\xc8\x99it s\xc4\x83 ob\xc8\x9bin\xc4\x83 rolul Yvonne, amant\xc4\x83 p\xc4\x83r\xc4\x83sit\xc4\x83 a lui Rick Blaine (interpretat de Humphrey Bogart), \xc3\xaen filmul Casablanca, semn\xc3\xa2nd un contract pe o perioad\xc4\x83 de dou\xc4\x83zeci \xc8\x99i \xc8\x99ase de s\xc4\x83pt\xc4\x83m\xc3\xa2ni, \xc3\xaen valoare de 100 de dolari pe s\xc4\x83pt\xc4\x83m\xc3\xa2n\xc4\x83, cu casa de filme Warner Bros., pentru a juca \xc3\xaentr-o serie de filme._NEWLINE_La 22 iunie 1941, \xc3\xaen timp ce filma scenele din Casablanca, so\xc8\x9bul ei, Marcel Dalio, care juca \xc3\xaen acela\xc8\x99i film rolul crupierului  Emil, a intentat ac\xc8\x9biune de divor\xc8\x9b \xc3\xaen Los Angeles, pe motiv de p\xc4\x83r\xc4\x83sire a domiciliului conjugal. Divor\xc8\x9bul celor doi a fost pronun\xc8\x9bat \xc3\xaen 1942._NEWLINE_Madeleine Lebeau a fost ultimul supravie\xc8\x9buitor al echipei care a realizat Casablanca, considerat de c\xc4\x83tre critici ca fiind unul dintre cele mai bune filme ale secolului XX._NEWLINE_Dup\xc4\x83 Casablanca, Lebeau a mai ap\xc4\x83rut \xc3\xaen alte dou\xc4\x83 filme americane. Primul a fost \xc3\xaen drama de r\xc4\x83zboi Paris After Dark (1943), \xc3\xaen care a avut un rol important, juc\xc3\xa2nd al\xc4\x83turi de fostul ei so\xc8\x9b, Marcel Dalio. \xc3\x8en anul urm\xc4\x83tor, a avut un rol mai mic \xc3\xaen filmul muzical Music for Millions._NEWLINE_Dup\xc4\x83 sf\xc3\xa2r\xc8\x99itul celui de-Al Doilea R\xc4\x83zboi Mondial, Madeleine Lebeau \xc3\xaentors \xc3\xaen Fran\xc8\x9ba, unde \xc8\x99i-a continuat cariera de actri\xc8\x9b\xc4\x83 de film. A ap\xc4\x83rut \xc3\xaen Les Chouans (o adaptare dup\xc4\x83 romanul omonim al lui Honor\xc3\xa9 de Balzac, realizat\xc4\x83 \xc3\xaen 1947), A jucat apoi \xc3\xaen filmul britanic Cage of Gold (1950), \xc3\xaen care rolul principal era de\xc8\x9binut de Jean Simmons.\n_START_SECTION_\nUltimii ani\n_START_PARAGRAPH_\nMadeleine Lebeau a mai avut roluri secundare \xc3\xaen mai mult de 20 de filme realizate \xc3\xaen Fran\xc8\x9ba, printre care Une Parisienne (1957), cu Brigitte Bardot \xc3\xaen rolul principal. De asemenea, a jucat \xc3\xaen filmul 8\xc2\xbd, regizat de Federico Fellini (1963). Ultimele filme \xc3\xaen care a ap\xc4\x83rut au fost dou\xc4\x83 produc\xc8\x9bii spaniole din 1965._NEWLINE_\xc3\x8en 1988, s-a rec\xc4\x83s\xc4\x83torit cu scenaristul italian Tullio Pinelli, co-autor al scenariului de la 8\xc2\xbd._NEWLINE_Madeleine Lebeau a murit pe 1 mai 2016, la Estepona, Spania, dup\xc4\x83 o fractur\xc4\x83 a femurului.'